Žarko Zrenjanin

Žarko Zrenjanin (1902-1942) partizan i narodni heroj Jugoslavije.

Rođen je 11. septembra 1902. u selu Izbištu kod Vršca. Potječe iz siromašne seljačke porodice. Osnovnu školu završio je u Vršcu, a gimnaziju u Segedinu, Beloj Crkvi i Pančevu. Završio je učiteljsku školu u Somboru 1923. godine. Još kao đak Učiteljske škole u Somboru prišao je naprednom omladinskom pokretu.

U periodu od 1923. do 1926. godine službovao je u selu Kanatlarci, u Makedoniji. Član je Komunističke partije od 1927. godine, kada je osnovao prvu partijsku ćeliju u svom rodnom mjestu. Za sekretara SK KPJ za Vršac izabran je 1930. godine, a 1932. godine postao je sekretar OK KPJ za Južni Banat. Aprila 1933. godine uhapšen je i osuđen na tri godine zatvora, koje je izdržavao u zatvorima u Lepoglavi i Sremskoj Mitrovici. Po izlasku iz zatvora 1936. godine postao je član PK KPJ za Vojvodinu, a februara 1939. godine izabran je za političkog sekretara PK KPJ za Vojvodinu. Na V zemaljskoj konferenciji, oktobra 1940. godine, izabran je za člana CK KPJ.

Jedan je od organizatora NOB-a u Banatu i Vojvodini. Gestapo je činio velike napore i organizovao brojne snage da uhvati "crvenog generala", kako su Zrenjanina nazivali. Početkom novembra 1942. godine, drug Tito ga je pozvao da dođe na slobodnu teritoriju zapadne Bosne i prisustvuje I zasedanju AVNOJ-a. Prilikom priprema za odlazak u Srijem, i dalje u zapadnu Bosnu, Zrenjanin je potkazan Gestapu, i 4. novembra 1942. godine opkoljen je u selu Pavlišu, kod Vršca. Pokušavajući da se probije iz obruča, u jurišu je poginuo.

Za zasluge u organizovanju revolucionarnog radnickog pokreta i Narodnooslobodilačke borbe u Vojvodini, Žarko Zrenjanin - Uča je, 5. decembra 1944. godine, proglašen za Narodnog heroja.

A od 23. decembra 1946. godine grad Petrovgrad nosi njegovo ime Zrenjanin.

Kategorija:Biografije, Vršac
Kategorija:Rođeni 1902.
Kategorija:Umrli 1942.